Gabriela Spustová Izakovičová

**Gabriela Spustová Izakovičová** (* 28. október 1967, Trnava) je slovenská spisovateľka, poetka, redaktorka, pedagogička, členka združenia katolíckych žurnalistov Network Slovakia. Žije v Suchej nad Parnou.

## Životopis
Štúdium absolvovala najskôr na Strednej zdravotníckej škole v Trnave v odbore zdravotná sestra. Magisterské štúdium na Rímskokatolíckej Cyrilometodskej bohosloveckej fakulte Univerzity Komenského v Bratislave v odbore učiteľstvo všeobecnovzdelávacích predmetov – s aprobáciou náboženstvo a etika. Ako doktorandka Ústavu krajinnej ekológie Slovenskej akadémie vied obhájila titul PhD. na Fakulte prírodných vied Univerzity Konštantína Filozofa. Slovenský jazyk a literatúru študovala na Filozofickej fakulte Univerzity sv. Cyrila a Metoda v Trnave.

V roku 1986 sa vydala, s manželom Ing. Petrom Spustom mala šesť detí.

Pracovala najskôr v detských jasliach, neskôr na internom oddelení Nemocnice s poliklinikou v Trnave ako dokumentačná sestra, po absolvovaní magisterského štúdia 10 rokov učila na Základnej škole v Suchej nad Parnou (učila náboženstvo, etiku, dejepis, občiansku výchovu, viedla novinársky, zdravotnícky a environmentálny krúžok), osem rokov ako redaktorka v knižnom vydavateľstve Dobrá kniha v Trnave, kde sa podieľala na vydaní množstva kníh a publikácií. Teraz pracuje v slobodnom povolaní pre viacero vydavateľstiev. No najmä vo vydavateľstve RUAH, ktoré založila a ktoré neskôr prevzala jej dcéra Lenka Hrebenárová. V roku 2016 založila a je administrátorkou internetovej stránky Trnavský literárny almanach – Literárna revue Trnavskej odbočky Spolku slovenských spisovateľov.

Je členkou novinárskeho združenia Network Slovakia. Založila občianske združenie LOGOS ART KLUB na podporu umeleckých a kultúrnych aktivít, ktoré sa podieľalo na organizovaní viacerých podujatí, najmä prezentácií kníh súčasných regionálnych autorov. V roku 2013 bola prijatá do Spolku slovenských spisovateľov. Je jednou zo zakladajúcich členov trnavskej odbočky spolku. Publikovala množstvo článkov v časopisoch a na blogoch. Niekoľkokrát účinkovala v reláciách Slovenskej televízie (Naši vzácni), v Mestskej televízii Trnava, Západoslovenskej televízii, TA3 a v rádiách Regina, Lumen, Rádio Modra, Slobodný vysielač a ďalších.

Získala niekoľko ocenení v literárnych súťažiach: O cenu Slovenského učeného tovarišstva, Jurinova jeseň, O cenu Dominika Tatarku, Chalupkovo Brezno. V súťaži Literárny salón Trnava sa v roku 2013 stala laureátkou za báseň Solúnu zo zbierky Poéma o Cyrilovi a Metodovi.

## Dielo

### Próza
* 2012 – Prsteň mojej (starej) mamy (spomienkový román), (2015 preklad knihy do Braillového písma, 2018 zvuková kniha)
* 2015 – Môj milovaný kráľ Dávid  (historický román), (2011 e-book, 2017 zvuková kniha),
* 2017 – Cesty Sofie (2010 e-book), (emblémy) 

### Poézia
* 2005 – Hlbiny
* 2011 – Čo čuší v duši (e-book)
* 2011 – Dumy (e-book)
* 2011 – Haiky (e-book)
* 2011 – Výkriky (e-book)
* 2012 – Stony apokalyptických čias
* 2012 – Tŕňové mesto
* 2013 – Poéma o Cyrilovi a Metodovi
* 2014 – Silencium
* 2015 – Sonety (2011 – e-book)
* 2016 – Trinásta komnata
* 2016 – Poéma o láske a zrade (2012 e-book)
* 2016 – Elégie o Sedembolestnej
* 2017 – Talitha kum! Dievča vstaň!

### Poézia pre deti
* 2005 – Veselé veršíky
* 2005 – Tajomstvo Vianoc
* 2008 – Abecedníček
* 2012 – Veršované bájky

### Próza pre deti
* 2012 – Mačiatka Justín a Lili
* 2018 – Dedkove včielky
* 2018 – Záhady mravčeka Filipa

### Monografie
* 2018 – Rytier a pevec Viliam Turčány

### Recenzie
* **V. Maroš, M. Bančej, Knižná revue XVII.** Ročník, 7. november 2007, č.23. (Gabriela Spustová: Abecedníček. HKPS Trnava, 2006)„*Toto menu začneme predjedlom ľahučkým ako dobrá mamina krupicová kaša, takže na svoje si prídu najmä deťúrence. Od čias pánov Smreka a Moravčíka sa už zopár autorov rozhodlo precvičiť artikulačné orgány, ale najmä fantáziu malých čitateľov hravými básničkami a riekankami. Toto je jeden z tých chutnejších pokusov, kde nechýba ani „Logopedníček“, na ktorom sa jazyk riadne pozvŕta. Šikovná malá knižočka pre zodpovedných rodičov.*“
* **Brunclík, Jozef: ''Umenie ako nástroj sebarealizácie.*** Literárne múzy. In: Katolícke noviny 2.12.2007<br />„*Text Gabriely Spustovej, ktorý ozrejmuje jej vzťah k poézii, je nasiaknutý pátosom, hlbokým vzrušením a úctou. V jej básni však je prítomný formálny experiment, významový presah veršov, jadrnosť výrazu a katarzné prežívanie skutočnosti podobne ako u J. Martona. Ak však prevláda v poézii autorky načrtnutá sviatočnosť, vyberanosť, úcta, aj vyznenie tejto poézie je istým spôsobom komornejšie, introvertnejšie a v tom má svoje opodstanenie.''“

### Publikačná činnosť v zborníkoch
* Cesty filozofa. In: Pútnik svätovojtešský. Spolok svätého Vojtecha Trnava, 2006;
* Cesty filozofa. In: O cenu Slovenského učeného tovarišstva. Próza. HKPS Trnava, 2006;
* Tvár sveta. In: O cenu Slovenského učeného tovarišstva. Poézia. HKPS Trnava, 2006;
* Nemusím byť hviezdou na nebi, stačí byť sviečkou v dome. In: O cenu Dominika Tatarku. Zborník súťažných prác zo IV. Ročníka súťaže. Považské osvetové stredisko v Považskej Bystrici, 2006;
* Stratený Raj. In: Tvorivým perom. HKPS Trnava, 2005;
* Mojej ľúbej dedinke. In: Zborník súťažných prác. Próza. HKPS Trnava, 2004;
* Ichtys, Sonet zmierenia, Sonet blížení, Sonet pravdy, Sonet ľudských obetí. In: Jurinova jeseň 2005. Zborník vybraných súťažných prác. Kysucká knižnica v Čadci, 2005;
* Sonety. In.: Zborník vybraných súťažných prác. Kysucká knižnica v Čadci, 2005. Soﬁa a jej cesty svetom. In: CHTIVÍ SVETLA III.
* Zborník víťazných prác autorov z 22 literárnych súťaží na Slovensku v roku 2009. Zostavili: PhDr. Ján Tazberík, CSc., Peter Jaroš, Július Balco. Národné osvetové centrum, 2010.

## Referencie

## Externé odkazy
* 
* Diela autorky na Martinus.sk
* Diela autorky v súbornom katalógu Slovenskej národnej knižnice

Kategória:Slovenskí spisovatelia
Kategória:Slovenskí spisovatelia románov
Kategória:Slovenskí spisovatelia pre deti a mládež
Kategória:Slovenskí básnici
Kategória:Osobnosti z Trnavy